
KĖDAINIŲ RAJONO SAVIVALDYBĖS TARYBA

SPRENDIMAS
DĖL KĖDAINIŲ RAJONO SAVIVALDYBĖS METŲ MOKYTOJO VARDO SUTEIKIMO IR PREMIJOS SKYRIMO NUOSTATŲ TVIRTINIMO

2018 m. birželio 29 d. Nr. TS-134
Kėdainiai


Vadovaudamasi Lietuvos Respublikos vietos savivaldos 18 straipsnio 1 dalimi, Lietuvos Respublikos švietimo ir mokslo ministro 2005 m. gruodžio 14 d. įsakymu Nr. ISAK-2562 „Dėl Metų mokytojo premijos skyrimo nuostatų patvirtinimo“, Kėdainių rajono savivaldybės taryba nusprendžia:
1. Patvirtinti Kėdainių rajono savivaldybės metų mokytojo vardo suteikimo ir premijos skyrimo nuostatus (pridedama).
2. Pripažinti netekusiais galios Kėdainių rajono savivaldybės tarybos 2006 m. liepos 20 d. sprendimą Nr. TS-357 „Dėl Kėdainių rajono savivaldybės metų mokytojo premijos skyrimo nuostatų ir komisijos tvirtinimo“ su visais jo pakeitimais ir papildymais, Kėdainių rajono savivaldybės tarybos 2015 m. liepos 3 d. sprendimą Nr. TS-149 „Dėl Kėdainių rajono savivaldybės metų mokytojo vardo suteikimo ir premijos skyrimo komisijos sudarymo“.



Savivaldybės meras				              Saulius Grinkevičius

PATVIRTINTA
Kėdainių rajono savivaldybės tarybos
2018 m. birželio 29 d. sprendimu Nr. TS-134

KĖDAINIŲ RAJONO SAVIVALDYBĖS METŲ MOKYTOJO VARDO SUTEIKIMO
IR PREMIJOS SKYRIMO NUOSTATAI

I SKYRIUS
BENDROSIOS NUOSTATOS

1.	Kėdainių rajono savivaldybės metų mokytojo vardo suteikimo ir premijos skyrimo nuostatai (toliau – nuostatai) apibrėžia Kėdainių rajono savivaldybės metų mokytojo (toliau – Metų mokytojo) vardo suteikimo ir premijos skyrimo paskirtį, tikslą, apdovanojimų formas, lėšas, kandidatų atrankos kriterijus, kandidatų teikimą, komisijos darbo reglamentą, kandidatų atranką, vardo suteikimo ir premijos įteikimo vykdymą, visuomenės informavimą.
2.	Metų mokytojo vardas suteikiamas ir premija skiriama Kėdainių rajono savivaldybės (toliau – savivaldybė) formaliojo ir neformaliojo švietimo įstaigų mokytojams, auklėtojams, andragogams, švietimo pagalbą teikiantiems specialistams (toliau – mokytojai) už profesionalumą ir nuopelnus praktinėje pedagoginėje veikloje, ugdytinių pasiekimus, nuolatinį asmeninį tobulėjimą ir gerosios darbo patirties sklaidą, kompetencijų integraciją švietimo įstaigoje ir indėlį į švietimo proceso įgyvendinimą, demokratinės kultūros ir pilietinių vertybių ugdymą, aktyvią pilietinę poziciją vietos bendruomenės gyvenime.
3.	Metų mokytojo vardo suteikimo ir premijos skyrimo tikslas – nuosekliai įvertinti veiksmingai dirbančių mokytojų profesinės veiklos pasiekimus ir skatinti juos profesinei bei kūrybinei iniciatyvai.
4.	Metų mokytojo vardas suteikiamas ir premija skiriama už pastarųjų trejų metų kokybišką veiklą ir pasiekimus.
5.	Metų mokytojo vardas suteikiamas ir premija skiriama kiekvienais metais tik vienam asmeniui. Tam pačiam asmeniui gali būti skiriama tik vieną kartą.
6. Metų mokytojo premijos dydis – 3 000 Eur. 
Punkto pakeitimai: Nr. TS-275, 2024-09-27, paskelbta TAR 2024-10-01, i. k. 2024-17213

7.	Metų mokytojui įteikiamas savivaldybės ženklas „Už nuopelnus“, savivaldybės mero padėkos raštas ir premija.
8.	Visiems kandidatams Metų mokytojo vardui ir premijai gauti įteikiami savivaldybės mero padėkos raštai ir savivaldybės dovanos.
9. Asmuo, kuriam suteiktas Metų mokytojo vardas, gali būti teikiamas kaip kandidatas šalies Metų mokytojo premijai gauti. 
Punkto pakeitimai: Nr. TS-275, 2024-09-27, paskelbta TAR 2024-10-01, i. k. 2024-17213

II SKYRIUS
KANDIDATŲ ATRANKOS KRITERIJAI

10.	Kandidatui taikomi atrankos kriterijai:
10.1.	profesionaliai planuoja, organizuoja, analizuoja ugdymą(si) ir kuria inovatyvias ugdymo(si) aplinkas;
10.2.	reguliarūs ugdytinių pasiekimai;
10.3.	nuolatinis kryptingas asmeninis tobulėjimas;
10.4.	skleidžia savo autentišką ir veiksmingą pedagoginės veiklos patirtį; inicijuoja, rengia ugdymo projektus ir (ar) juose aktyviai dalyvauja; rengia mokymo(si) ir metodines priemones;
10.5.	mokytojas aktyviai dalyvauja socialiniame, kultūriniame ir visuomeniniame gyvenime ir (ar) vietos savivaldoje.

III SKYRIUS
KANDIDATŲ TEIKIMAS, KOMISIJOS SUDARYMAS IR DARBO ORGANIZAVIMAS, KANDIDATŲ ATRANKA

11. Kandidatus Metų mokytojo vardui suteikti ir premijai gauti teikia formaliojo ir neformaliojo švietimo įstaigos vadovas, pritarus įstaigos tarybai:
11.1. kandidatas Metų mokytojo vardui suteikti ir premijai gauti teikiamas vadovaujantis šių nuostatų 10 punkte nustatytais kriterijais, užpildžius paraišką (priedas); 
11.2. paraiška (ne daugiau kaip trijų puslapių) pateikiama savivaldybės administracijos Švietimo, kultūros ir sporto skyriui iki kiekvienų metų rugsėjo 20 d.; 
11.3. švietimo įstaiga teikia vieną kandidatą. 
Punkto pakeitimai: Nr. TS-275, 2024-09-27, paskelbta TAR 2024-10-01, i. k. 2024-17213

12.	Savivaldybės mero potvarkiu sudaroma savivaldybės metų mokytojo vardo suteikimo ir premijos skyrimo komisija iš 7 asmenų (toliau – komisija). Komisija išrenka Metų mokytoją:
12.1.	Metų mokytojas pagal sudarytą kandidatų sąrašą nustatomas komisijos posėdyje slapto balsavimo būdu, prieš tai atrinkus kandidatus pagal šių nuostatų 10 punkto kriterijus;
12.2.	balsavimo metu kiekvienam komisijos nariui suteikiama tiek balsų, kiek yra kandidatų;
12.3.	Metų mokytoju pripažįstamas kandidatas, gavęs daugiausia balsų;
12.4.	tuo atveju, kai vienodą balsų skaičių gauna du ar daugiau kandidatų, skelbiamas antrasis slapto balsavimo turas; jei Metų mokytojas neišrenkamas ir antruoju slaptu balsavimu, skelbiamas atviras balsavimas, kiekvienam komisijos nariui suteikiant po vieną balsą; komisijos pirmininkas turi sprendžiamojo balso teię;
12.5.	posėdis yra teisėtas, jei jame dalyvauja ne mažiau kaip du trečdaliai komisijos narių; komisijos posėdis protokoluojamas;
12.6.	Metų mokytojas išrenkamas ne vėliau kaip iki kiekvienų metų spalio 1 d.
13.	Premiją įsakymu skiria savivaldybės administracijos direktorius.

IV SKYRIUS
VARDO SUTEIKIMAS, PREMIJOS ĮTEIKIMAS IR VISUOMENĖS INFORMAVIMAS

14. Metų mokytojo vardas suteikiamas įteikiant savivaldybės ženklą „Už nuopelnus“, savivaldybės mero padėkos raštą ir premiją kiekvienų metų spalio mėnesį, minint Tarptautinę mokytojų dieną. 
Punkto pakeitimai: Nr. TS-275, 2024-09-27, paskelbta TAR 2024-10-01, i. k. 2024-17213

15.	Visuomenė informuojama apie komisijos veiklą, Metų mokytojo vardo suteikimą ir premijos skyrimą.

V SKYRIUS
BAIGIAMOSIOS NUOSTATOS

16.	Šie nuostatai priimami, keičiami ir netenka galios savivaldybės tarybos sprendimu.

_____________________________

Kėdainių rajono savivaldybės metų mokytojo 
vardo suteikimo ir premijos skyrimo nuostatų 
priedas

__________________________________________________
ugdymo įstaigos pavadinimas


KĖDAINIŲ RAJONO SAVIVALDYBĖS METŲ MOKYTOJO VARDO SUTEIKIMO
IR PREMIJOS SKYRIMO PARAIŠKA

__________________
(data)

Kandidato vardas ir pavardė: ...................................................................................................................
Darbovietė, pareigos, kvalifikacinė kategorija: .......................................................................................
...........................................................................................................................................................
Pedagoginio darbo stažas: .........................................................................................................................
Kandidato veiklos aprašas pagal Kėdainių rajono savivaldybės metų mokytojo vardo suteikimo ir premijos skyrimo nuostatų 10 punkte nustatytus kandidatų atrankos kriterijus:
10.1. profesionaliai planuoja, organizuoja, analizuoja ugdymą(si) ir kuria inovatyvias ugdymo(si) aplinkas;
10.2. reguliarūs ugdytinių pasiekimai;
10.3. nuolatinis kryptingas asmeninis tobulėjimas;
10.4. skleidžia savo autentišką ir veiksmingą pedagoginės veiklos patirtį; inicijuoja, rengia ugdymo projektus ir (ar) juose aktyviai dalyvauja; rengia mokymo(si) ir metodines priemones;
10.5. mokytojas aktyviai dalyvauja socialiniame, kultūriniame ir visuomeniniame gyvenime ir (ar) vietos savivaldoje.



_________________________	             		    ___________________
(Ugdymo įstaigos vadovas)                 (parašas) 		          (vardas ir pavarde)


Suderinta: įstaigos tarybos pirmininkas:
(parašas, vardas, pavardė)                          
________________________


Pakeitimai:

1.
Kėdainių rajono savivaldybės taryba, Sprendimas
Nr. TS-275, 2024-09-27, paskelbta TAR 2024-10-01, i. k. 2024-17213
Dėl Kėdainių rajono savivaldybės tarybos 2018 m. birželio 29 d. sprendimo Nr. TS-134 „Dėl Kėdainių rajono savivaldybės metų mokytojo vardo suteikimo ir premijos skyrimo nuostatų tvirtinimo“ pakeitimo

